Fondamenta

Ła fondamenta venesiana (plurae: fondaminti) ła xe el toco de strada che el va drio un canal o un rio.

Tipegamente ła fondamenta ła prexenta anca łe rive co scałini in piera d'Istria che i va xó in aqua, par agiutar a armizar łe barche, a cargar e scargar i béni e ła sałia e ła diséxa dei pasegeri.

Ghe xe tre tipi fondamentałi de fondamente:
 ła fondamenta sensa bande, particołarexada da na strisia in piera d'Istria łóngo el bordo che el costexa el canal,
 ła fondamenta co bande in metało lexièr, sostegnui da cormełeti de piera d'Istria mesi a distansa regołar,
 ła fondamenta co bande piene in quarełi, co sora na covertura sénpre in piera d'Istria.

Ghe xe anca fondamente particołari, costituie in parołe pòare da un pòrtego che el se fianca al rio e inte łe cuałi el pasagio el xe coverto in quanto el se cata diretamente soto el corpo dei edifisi, come inte el caxo del sotopòrtego. Tìpisi exenpi i xe el toco de fondamenta coverta che dal Canpo dei Santi Apòstołi el porta in diresion de Rialto e ła curta fondamenta cołonada indrio al Teatro Ła Fenice.

Su łe fondamente i se fasan squaxi sénpre parece atività de trafeganti (negosi, bar, ostarie...), in serti caxi anca in modo davèro fito, alternae a łe intrade a łe caxe vere e propie.

Ghe xe fondamente davèro łónghe, come quełe inte ła xona nord del sestièr de Canarégio che el se slonga dal'altesa del'Abazia de la Misericordia fin squaxi al'altesa de ła Stasion dei Treni.

Particołarmente famoxe infrà i Venesiani łe xe łe Fondamente Nove, che łe se fasa su ła łaguna Nord verso el canpo santo de San Michièl e l'ìxoła de Muran łóngo tuto el toco che el va da ła Saca de ła Misericordia al'Arsenal, e ła Fondamenta de łe Zàtare che ła se fasa invese verso sud łóngo tuta ła łonghesa del canal de ła Zueca da San Basegio fin a ła Ponta de ła Dogana, costituéndo na tìpega meta de caminade in primavera e istà.